淳化二年秋七月，李繼遷請降，以爲銀州觀察使，賜姓名趙保吉。繼捧至夏州數月，即言繼遷悔過歸款，詔授繼遷銀州刺史，然實無降心也。至是，與繼捧戰於安慶澤，繼遷中流矢，遁去，轉攻夏州。繼捧乞濟師，乃遣翟守素出兵援之。守素至，繼遷納款，奉表謝罪，遂有是命，且以其子德明爲管內蕃落使行軍司馬。未幾，繼遷復叛。